Իվիցա Վաստիչ

Իվիցա Վաստիչ (խորվ.՝ Ivica Vastić, սեպտեմբերի 29, 1969(1969-09-29), Սպլիտ, Խորվաթիա, ՀՍՖՀ), ավստրիացի (խորվաթական ծամամբ) ֆուտբոլիստ և ֆուտբոլային մարզիչ, հարձակվող։ 2009 թվականին ավարտել է խաղացողի կարիերան։ Որպես մարզիչ աշխատել է ավստրիական երրորդ լիգայի «Վալդհոֆեն/Իբս» ակումբում։ Ավելի ուշ գլխավորել է Վիեննայի «Աուստրիա» ակումբի պատանեկան թիմը, իսկ 2011 թվականի դեկտեմբերից մինչև 2012 թվականի հունիս եղել է «Աուստրիայի» առաջին թիմի գլխավոր մարզիչը։ Ներկայում գլխավորում է «Մատտերսբուրգ» ակումբը։


== Ակումբային կարիերա ==
Իվիցա Վաստիչն իր ֆուտբոլային կարիերայի սկզբում հանդես է եկել «Յուգովինիլ» (ներկայում՝ «ԳՕՇԿ Ադրիախեմ») և «Սպլիտ» ակումբներում։ 1991 թվականին նա տեղափոխվել է Ավստրիա, որտեղ խաղացել է «Ֆյորստ Վիեննու», «Սանկտ Պյոլտեն», «Ադմիրու/Վակկեր» ակումբներում, կարճ ժամանակով մասնակցել է բունդեսլիգային՝ խաղալով «Դույսբուրգ» ակումբի կազմում։
Առավել մեծ հաջողության Իվիցա Վաստիչը հասել է «Շտուրմ» ակումբում, որի կազմում հանդես է եկել 1994-2002 թվականներին։ Այդ ընթացքում նա երկու անգամ հաղթել է Ավստրիայի առաջնությունում, երեք անգամ՝ երկրի գավաթի առաջնությունում։
Իվիցա Վաստիչը մեկ մրցաշրջան անցկացրել է Ճապոնիայում, այնուհետև երկու մրցաշրջան հանդես է եկել Վիեննայի «Աուստրիա» ակումբի կազմում։ Դրանից հետո նա տեղափոխվել է Ավստրիայի երկրորդ դիվիզիոնի «ԼԱՍԿ» ակումբ, որի կազմում խաղալու ընթացքում երկու անգամ անընդմեջ ճանաչվել է դիվիզիոնի լավագույն ռմբարկու, իսկ 2006/07 մրցաշրջանում ակումբի հետ շահել է Ավստրիայի բունդեսլիգայի ուղեգիր։ 2007/08 մրցաշրջանում Իվիցա Վաստիչը 32 խաղերում խփել է 13 գոլ և ճանաչվել ակումբի լավագույն ռմբարկու։ 2009 թվականի ամռանը նա 39 տարեկան հասակում ավարտել է խաղացողի կարիերան։
2011 թվականի դեկտեմբերին Իվիցա Վաստիչը դարձել է «Աուստրիա» ակումբի գլխավոր մարզիչ։


== Կարիերան հավաքականում ==
1996 թվականին Իվիցա Վաստիչն ստացել է Ավստրիայի քաղաքացիություն և ընդգրկվել երկրի ազգային հավաքականի կազմում։ 1998 թվականի աշխարհի առաջնությունում նա հավաքականի կազմում մասնակցել է բոլոր երեք խաղերին և խփել մեկ գոլ։ Մինչ 2005 թվականը նա մասնակցել է 46 խաղի և խփել 12 գոլ, ինչից հետո հայտարարել է միջազգային կարիերան ավարտելու մասին։
2008 թվականին նա որոշել է կրկին միանալ Ավստրիայի հավաքականին և մասնակցել Եվրոպայի առաջնությանը, որ անցկացվելու էր Ավստրիայում։ Վաստիչը խփել է Ավստրիայի առաջին գոլը Եվրոպայի առաջնության վերջին փուլում. այն դարձել է «ամենածեր» մասնակցի գոլը տվյալ առաջնության պատմության մեջ (Իվիցա Վաստիչի տարիքն այդ ժամանակ կազմում էր 38 տարի և 257 օր)։ Ավստրիայի հավաքականի կազմում Իվիցա Վաստրիչն անցկացրել է ընդհանուր առմամբ 50 հանդիպում, որոնց ընթացքում խփել է 14 գոլ։


== Անձնական կյանք ==
Իվիցա Վաստիչն ու նրա կինը՝ Աննան, ունեն երեք երեխա։ Նրանց ավագ որդին՝ Անտոնը, ֆուտբոլիստ է, հանդես է գալիս Ավստրիայի մինչև 21 տարեկանների հավաքականում։ Նա խփել է Ավստրիայի հավաքականի միակ և հաղթական գոլը Ուկրաինայի հավաքականի դեմ խաղում, որ անկացվում էր 2013 թվականին Վալերի Լոբանովսկու հիշատակին նվիրված առաջնության շրջանակներում։


== Ձեռքբերումներ ==
Ավստրիայի չեմպիոն - 1997/98, 1998/99
Ավստրիայի գավաթի գավաթակիր - 1996, 1997, 1999, 2005
Ավստրիայի սուպերգավաթի գավաթակիր - 1996, 1998, 1999
Ավստրիայի տարվա ֆուտբոլիստ - 1995, 1998, 1999, 2007
Ավստրիայի բունդեսլիգայի լավագույն ռմբարկու - 1996, 2000
Ավստրիայի երկրորդ բունդեսլիգայի հաղթող - 2007
Ավստրիայի երկրորդ բունդեսլիգայի լավագույն ռմբարկու - 2006, 2007


== Ելույթների վիճակագրություն ==


== Ծանոթագրություններ ==


== Արտաքին հղումներ ==
Իվիցա Վաստիչի էջը weltfussball.de կայքում Archived 2008-04-27 at the Wayback Machine.
Վիճակագրությունը National Football Teams կայքում